Outer Wilds

***Outer Wilds*** er et action-eventyrspill fra 2019. Det ble utviklet av Mobius Digital og utgitt av Annapurna Interactive. Spillet innebærer at spilleren utforsker et solsystem som er fanget i en uendelig tidsløkke på 22 minutter som ender med at sola eksploderer i en supernova. Fremgangen i *Outer Wilds* skjer ved å utforske solsystemet og finne ledetråder til hva som er årsaken til tidsløkka.

Spillet ble utgitt på Windows, Xbox One og PlayStation 4 i 2019. Det kom ut på PlayStation 5 og Xbox Series X/S i 2022, og så på Nintendo Switch i 2023. *Outer Wilds* mottok ros fra kritikere og fikk flere «årets spill»-priser, blant annet fra British Academy Games Awards. Spillet fikk en utvidelsespakke, *Echoes of the Eye*, i 2021.

## Gameplay
*Outer Wilds* følger en spillkarakter uten navn som utforsker et solsystem som er fanget i en tidsløkke. Spilleren sendes 22 minutter tilbake før sola går  supernova. Spilleren oppfordres til å finne ut hvorfor dette skjer ved å utforske og avdekke hemmelighetene til en utdødd rase kjent som Nomai, som tidligere hadde kolonisert solsystemet for flere hundre tusen år siden. I starten av spillet kobles spilleren til en gammel Nomai-statue som forsikrer at man beholder informasjonen som oppdages i hver tidsløkke etter den starter på nytt. Et eksempel er at for å bruke romskipet så må spilleren få en kode fra noen kolleger på observatoriet. Disse kodene, og kunnskapen om dem, er likt på tvers av påfølgende løkker, slik at spilleren umiddelbart vet kodene og kan reise ut med skipet uten å besøke observatoriet først.

Spillet er hovedsakelig basert på utforsking, der spilleren må avdekke ruinene av Nomai-sivilisasjonen for å finne årsaken bak tidsløkka og fullføre spillet. Alle områdene er teknisk sett umiddelbart tilgjengelige for spilleren etter de har fått kodene til romskipet. De fleste stedene er derimot beskytta av logiske gåter som ofte bare kan løses når man har lært mer om Nomaiene og snakka med andre romfarerne.

Noen hendelser og steder endres i løpet av tidsløkka, noe som betyr at noen områder og oppgaver bare er tilgjengelige i et bestemt tidsrom. Et eksempel er de sammenkoblede Ash Twin- og Ember Twin-planetene som går i bane så nær hverandre at sand fra Ash Twin blir overført til Ember Twin, som nesten blir helt begravd innen  tidsløkka er ferdig. Denne prosessen avslører både hemmelighetene som er begravd under sanda på Ash Twin, samtidig som den gjør hulesystemet på Ember Twin utilgjengelig i den siste delen av tidsløkka.

Spilleren har helse-, drivstoff- og oksygenmålere, som fylles opp igjen når karakteren kommer tilbake til skipet, eller ved å finne trær eller påfyllstanker. Helsa kan også øke ved å spise marshmallows ved et bål. Spilleren har flere verktøy, inkludert en kameradrone som kan skytes ut over lange avstander og et «signalskop» som kan lokalisere ulike kringkastingssignaler.

Hver gang spilleren dør, enten grunnen er at sola går supernova eller at det er en annen årsak, gjenoppstår han og våkner tilbake på hjemplaneten sin ved starten av en ny tidsløkke.

## Setting
Handlinga i *Outer Wilds* er satt i et solsystem med en sol og en rekke himmellegemer som går i bane rundt den: The Hourglass Twins, er to planeter som går i bane rundt hverandre med sand som strømmer fra den ene til den andre; Timber Hearth er en skogkledd jordlignende planet som er hjemverdenen til den fireøyde Hearthian-arten som spillerkarakteren er en del av, månen Attlerock går i bane rundt planeten; Brittle Hollow er en hul planet som bryter sammen og faller inn i det sorte hullet i midten, den vulkanske månen Hollow's Lantern går i bane rundt planeten; Giant's Deep er en vannplanet dekt av et tykt lag med skyer som inneholder flere flytende øyer; og Dark Bramble er en ødelagt planet som holdes sammen av en enorm plante. I tillegg beveger månen Quantum Moon seg i bane rundt ulike planeter når den ikke observeres av spilleren. The Interloper er en iskald komet. Det finnes også romstasjoner som går i bane rundt sola og Giant's Deep.

## Mottakelse

*Outer Wilds* mottok generelt gode anmeldelser, ifølge anmeldelsessiden Metacritic.

## Referanser


## Eksterne lenker
*